Diari Oficial de la Generalitat Valenciana


Sumari del DOGV 9016, del 09-02-2021 (2021/1036)

ORDRE 1/2021, de 29 de gener, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es declara la reserva de fauna silvestre Monestir de Santa Maria de Benifassà, al terme municipal de la Pobla de Benifassà.
-------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2021/01/29/1/dof/vci/html**

### Dades del document

Número de DOGV
:   9016

Data del DOGV
:   09-02-2021

Secció del DOGV
:   I. DISPOSICIONS GENERALS

Número del document
:   2021/1036


Data del document
:   29-01-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * legislació
    * protecció de la fauna
    * fauna

ORDRE 1/2021, de 29 de gener, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es declara la reserva de fauna silvestre Monestir de Santa Maria de Benifassà, al terme municipal de la Pobla de Benifassà.  
 [2021/1036]  
PREÀMBUL  
  
Mitjançant el Decret 32/2004, de 27 de febrer, del Consell de la Generalitat, pel qual es crea i regula el Catàleg valencià d'espècies de fauna amenaçades, i s'estableixen categories i normes per a la seua protecció, es regula en l'article 12 la figura de reserva de fauna silvestre, amb la finalitat de dotar d'un règim de protecció específic aquells espais de relativament petita extensió que continguen poblacions excepcionals d'espècies de fauna silvestre, n'alberguen temporalment algunes en fases vitals crítiques per a supervivència, o siguen objecte de treballs continus d'investigació.  
La present ordre és coherent amb els principis de bona regulació establits en l'article 129 de la Llei 39/2015, d'1 d'octubre, del procediment administratiu comú de les administracions públiques. En virtut dels principis de necessitat, eficàcia i proporcionalitat, aquesta ordre es justifica per raons d'interés general, atés que estableix mecanismes adequats per a la conservació d'espècies silvestres de fauna de la Comunitat Valenciana; així mateix, es considera que les disposicions contemplades en el text normatiu i les actuacions contingudes en les normes de protecció que s'estableixen són proporcionals a les finalitats perseguides.  
  
D'altra banda, i en virtut del principi de seguretat jurídica, la present ordre és coherent amb la normativa comunitària, constituïda per la Directiva 92/43/CEE, del Consell, de 21 de maig de 1992, relativa a la conservació dels hàbitats naturals i de la flora i fauna silvestres; amb la normativa estatal constituïda per la Llei 42/2007, de 13 de desembre, del patrimoni natural i de la biodiversitat, i el Reial decret 630/2013, de 2 d'agost, pel qual es regula el Catàleg espanyol d'espècies exòtiques invasores, i amb la normativa autonòmica, constituïda bàsicament pel Decret 32/2004, de 27 de febrer, del Consell de la Generalitat, pel qual es crea i regula el Catàleg valencià d'espècies de fauna amenaçades, i s'estableixen categories i normes per a la seua protecció.  
  
D'un altre costat, respecte al principi de transparència exigit en l'article 129.5 de la Llei 39/2015, la present norma es va sotmetre als tràmits previstos en la normativa d'aplicació, entre ells la consulta pública prèvia, l'exposició pública i l'audiència a les persones i col·lectius interessats. Finalment, la present norma no estableix cap càrrega administrativa afegida, derivada de la seua aplicació. Igualment, la tramitació s'ha ajustat al que es disposa en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat i s'ha obtingut informe de l'Advocacia de la Generalitat.  
Per tot el que s'ha exposat, en virtut de les facultats atribuïdes, de conformitat amb l'article 28.e de la Llei 5/1983, de 30 de desembre, del Consell, que atribueix a la persona titular de la conselleria l'exercici de la potestat reglamentària en les matèries pròpies del seu departament, el Decret 5/2019, de 16 de juny, del president de la Generalitat, pel qual es determina el nom i la denominació de les conselleries i les seues atribucions, conforme amb el Consell Jurídic Consultiu de la Comunitat Valenciana,  
  
  
ORDENE  
  
Article 1. Declaració de la reserva de fauna Monestir de Santa Maria de Benifassà  
1. Es declara la reserva de fauna silvestre Monestir de Santa Maria de Benifassà, l'àmbit territorial i límits de la qual s'indiquen en l'annex I d'aquesta ordre, constant la representació cartogràfica i la seua ubicació en l'annex II.  
2. Dins de la reserva, i a l'entorn del monestir de Santa Maria de Benifassà, s'estableix una zona d'accés restringit, reflectida en l'annex II, on no es podrà realitzar cap mena d'activitat que pertorbe el caràcter de l'activitat religiosa desenvolupada en el monestir, excepte aquelles expressament autoritzades pels responsables de la congregació religiosa.  
  
3. S'aproven les seues normes de protecció el contingut de les quals està constituït per les limitacions d'ús i actuacions de conservació, incloses en l'annex I d'aquesta ordre.  
  
Article 2. Gestió de la reserva  
Correspon la gestió d'aquesta reserva a la propietat dels terrenys, en col·laboració amb els serveis del Parc Natural de la Tinença de Benifassà i sota la supervisió de la direcció territorial de Castelló de la conselleria competent en la matèria de protecció de la biodiversitat.  
  
  
Article 3. Autoritzacions  
1. Correspon a la direcció territorial de Castelló de la conselleria competent en la matèria de protecció de la biodiversitat, previ informe del Parc Natural de la Tinença de Benifassà, concedir les autoritzacions per a la realització d'activitats educatives, científiques i conservacionistes que s'hagen d'efectuar en la reserva, excepte en la zona d'accés restringit, en la qual, a més de la preceptiva autorització administrativa, haurà de demanar-se la conformitat prestada per la persona representant legal de la propietat. Igualment, correspon a aquesta direcció territorial l'alçament excepcional de les limitacions establides en aquesta ordre, excepte quan es referisquen a control de poblacions d'espècies cinegètiques o quan afecten espècies catalogades en perill d'extinció o vulnerables, que corresponen a la direcció general competent en la matèria de protecció de la biodiversitat, d'acord amb el que es disposa en el Decret 21/2012, de 27 de gener, del Consell, pel qual es regula el procediment d'elaboració i aprovació dels plans de recuperació i conservació d'espècies catalogades de fauna i flora silvestres, i el procediment d'emissió d'autoritzacions d'afectació a espècies silvestres o norma que el substituïsca.  
  
2. Les actuacions de conservació reflectides en l'annex I que es propose realitzar la conselleria competent en la matèria de protecció de la biodiversitat hauran de ser posades en coneixement de la persona representant legal de la propietat. Qualsevol altra actuació o activitat no contemplada en aquests normes no podrà ser duta a terme sense la seua autorització expressa.  
3. Sense perjudici de l'autorització prevista en l'apartat 1 del present article, hauran de sol·licitar-se les autoritzacions i permisos que resulten necessaris en cada cas, previstos en la normativa sectorial d'aplicació, atesa la naturalesa de l'activitat a desenvolupar.  
En el cas particular que les activitats a desenvolupar puguen afectar o incidir de qualsevol manera sobre el patrimoni històric, artístic, arquitectònic, arqueològic, paleontològic, etnològic, o cultural valencià, haurà de sol·licitar-se la corresponent autorització de la conselleria amb competències en matèria de patrimoni cultural valencià, en els termes previstos en la normativa reguladora d'aquest patrimoni. Haurà de sol·licitar-se aquesta autorització, en els termes anteriors, en el cas d'actuacions o activitats que afecten el monestir, conforme al grau de protecció que tinga reconegut a cada moment segons la normativa reguladora del patrimoni cultural valencià.  
  
Article 4. Senyalització de la reserva  
1. En els accessos a la reserva s'instal·laran senyals indicadors, segons el model determinat per la conselleria competent la matèria de protecció de la biodiversitat.  
2. El perímetre de la zona d'accés restringit haurà de ser senyalitzat, especialment en els camins d'accés al recinte del monestir i en les senderes dels seus voltants, amb la prohibició expressa de traspassar aquest perímetre, excepte per causes legals i degudament justificades, o amb l'autorització explícita de la propietat.  
  
  
DISPOSICIONS ADDICIONALS  
  
Primera. De la incidència pressupostària  
L'aplicació i el desplegament d'aquesta ordre no tindrà cap incidència en la dotació dels capítols de despesa assignats a la Generalitat i, en tot cas, hauran de ser atesos amb els mitjans personals i materials d'aquesta.  
  
Segona. Compatibilitat de les figures de conservació i protecció  
En el cas de confluir diversos instruments de protecció, el nivell de protecció aplicable seria el que resulte de la normativa concurrent que dispense una major protecció a l'espai, sense perjudici dels límits d'ús i actuacions de conservació previstos en la present ordre.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o inferior rang que s'oposen al que s'estableix en la present ordre.  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
Vàlencia, 29 de gener de 2021  
  
La consellera d'Agricultura, Desenvolupament Rural,   
Emergència Climàtica i Transició Ecològica  
MIREIA MOLLÀ HERRERA  
  
  
  
ANNEX I  
Descripció de límits i normes de protecció  
  
1. Descripció dels límits: la reserva limita: al nord, amb la forest pública de la Pobla de Benifassà Ombria del Forn, finques particulars i la forest pública de la Generalitat, la Tenalla (CS-1.001); a l'est, amb finques particulars; al sud, amb la forest pública de la Generalitat Ombries de Benifassà (CS-1.027); i a l'oest, amb finques particulars.  
Superfície projectada: 415 ha.  
Terme municipal: la Pobla de Benifassà.  
Titularitat: privada.  
Espècies prioritàries: voltor lleonat (Gyps fulvus), aufrany (Neophron percnopterus), trencalòs (Gypaetus barbatus), falcó pelegrí (Falque peregrinus), àguila calçada (Aquila pennata), cabra salvatge (Capra pyrenaica), senglar (Sus scrofa), cabirol (Capreolus capreolus).  
  
2. Normes de protecció:  
a) Limitacions d'ús. En l'àmbit de la reserva queden prohibides les següents activitats:  
1. Construccions o instal·lacions no directament relacionades amb la gestió de la reserva de fauna, excepte en el recinte del monestir de Benifassà, en el qual es podrà continuar realitzant les obres i instal·lacions pròpies i/o adequades a la seua activitat com a congregació religiosa, sense perjudici del que s'estableix en la normativa sectorial aplicable.  
2. Abocament de materials sòlids o líquids.  
3. Alteració no autoritzada de la vegetació.  
4. Destrucció o modificació de tanques, cartells i altres instal·lacions.  
5. Captura no autoritzada de qualsevol exemplar de la fauna silvestre.  
6. Destrucció o alteració dels punts d'aigua existents.  
7. Accés motoritzat fora dels camins públics, a excepció del necessari per a les tasques de gestió i investigació que es realitzen en aquesta.  
8. Caçar, excepte per motius de control poblacional d'espècies de caça major per a evitar danys en terrenys limítrofs. Les eventuals autoritzacions de caça requeriran certificació de danys per part dels i les agents mediambientals, i acreditació per part de la persona responsable de la gestió de la reserva de fauna de l'existència d'un excés poblacional. L'autorització per a aquests controls correspon a la direcció general competent en la matèria de protecció de la biodiversitat, previ informe del Servei de Vida Silvestre. El control es realitzarà de forma selectiva, autoritzant-se només les modalitats de caça per acostament i espera, sobre un nombre concret d'exemplars.  
b) Actuacions de conservació:  
1. Haurà de realitzar-se un seguiment periòdic de les poblacions d'ocells rapaços i de les espècies d'ungulats i carnívors existents en la reserva, seguint les directrius establides per la conselleria competent.  
  
2. En cas de considerar-se necessari, actuacions de millora de l'hàbitat, com sembres, desbrossaments i creació de punts d'aigua.  
3. Millores del medi, encaminades al reforçament poblacional d'espècies de fauna ja existents en la zona, mitjançant la instal·lació de nius artificials, menjadores i abeuradors i plantació d'espècies vegetals productores de fruits.  
4. Desenvolupament d'accions de comunicació i educació ambiental.  
5. Actuacions que faciliten l'assentament del trencalòs a la Tinença de Benifassà.  
  
  
  
ANNEX II  
Mapa d'ubicació i delimitació


Còpia Permalink ELI